Bob Hewitt: ‘Briewe skep nie goeie indruk’Bob Hewitt saam met sy regspan tydens Dinsdag se verrigtinge. Foto: Werner Beukes / SAPA In ŉ brief aan Theresa “Twiggy” Tolken, een van die vroue wat Hewitt van seksuele aanranding en verkragting beskuldig, het hy geskryf: “Ek is altyd in vlees, hart, verstand en siel beskikbaar.” Hewitt het tydens kruisondervraging gesê: “Op die oog af lyk dit nie goed vir my nie, maar jy moes die briewe gesien het wat sy vir my geskryf het.” Die 75-jarige het aan die hof gesê dat hy nie meer die briewe het wat Tolken aan hom geskryf het nie, aangesien hy dit destyds aan die polisie oorhandig het toe die saak in die vroeë 1980’s die eerste keer aangemeld is. “Wat was die kern van daardie briewe?” het aanklaer Carina Coetzee gevra. “Ek het geen idee nie. Ek kan nie onthou nie,” het Hewitt geantwoord. “Ek is bereid om te erken dat ek nie daardie briewe moes geskryf het nie,” het hy gesê. In een van sy briewe aan Tolken het Hewitt glo geskryf: “Ek kan jou natuurlik nie vashou of soen nie, dit moet van jou kant af kom.” Hewitt het getuig dat hy verwys het na ŉ onskuldige drukkie en ŉ vaderlike soen. “Dit was ŉ soen op die voorkop en nie op die mond nie.” Hewitt het gesê hy het die briewe aan Tolken geskryf aangesien sy ŉ skaam meisie was en hy haar selfvertroue ŉ hupstoot wou gee. Tolken het getuig haar ouers het haar nie meer vir tennislesse by Hewitt gevat nadat sy aan hulle gesê het hy het haar gedwing om orale seks op hom uit te oefen. Sy was 12 jaar oud ten tye van die beweerde voorval. Sy het Hewitt ook daarvan beskuldig dat hy haar gedwing het om haar onderklere uit te trek en bo-op hom in die bad te lê. Sy beweer hy het sy penis in haar probeer sit. Hewitt het getuig hy was nie seker oor hoekom Tolken se ouers haar nie meer vir tennislesse gebring het nie. In nog ŉ brief aan Tolken, het Hewitt glo geskryf: “Ek kan net aanneem jy dink ek is ŉ seksmaniak.” Hewitt sal na verwagting Vrydagoggend sy getuienis voortsit. Klik hier om alle vorige berigte oor Bob Hewitt op Maroela Media te lees.